முன்னாள் ஆந்திர முதல்வர் என்.டி ராமாராவின் மகனும் நடிகருமான நந்தமுரி ஹரிகிருஷ்ணா, நேற்று காலை கார் விபத்தில் பலியானார். 61 வயதான நந்தமுரி ஹரிகிருஷ்ணா, நேற்று தன் ரசிகர் ஒருவரின் திருமண நிகழ்ச்சியில் கலந்துகொள்ள நெல்லூர் மாவட்டத்துக்கு காரில் சென்றுள்ளார். ஓட்டுநர் இன்றி அவரே கார் ஓட்டிச் சென்றிருக்கிறார். தெலங்கானா மாநிலம் நல்கொண்டா பகுதியில் காரில் சென்றுகொண்டிருக்கையில் விபத்து ஏற்பட்டுள்ளது. அதில் படுகாயமடைந்த ஹரிகிருஷ்ணா, உடனடியாக அருகில் இருக்கும் மருத்துவமனைக்குக் கொண்டுசெல்லப்பட்டார். அங்கு, அவருக்குத் தீவிர சிகிச்சை அளிக்கப்பட்டது. ஆனால், சிகிச்சை பலனின்றி அவர் உயிரிழந்தார். இந்த விபத்து தொடர்பாக விசாரணை நடைபெறுகிறது.